钦定古今图书集成/理学汇编/文学典/第166卷 > 徐师曾文体明辩 > 《与华郎中补庵》唐·顺之
## 钦定古今图书集成/理学汇编/文学典/第166卷 > 徐师曾文体明辩 > 《与华郎中补庵》唐·顺之

仆不能为义，而窃好人之为义。古者有无相通，以成
一体，二《记》文中颇尽之。尝见世间富人，惜财如惜血，
苟出其橐中朽腐弃馀，尚足以活宗戚闾里无限垂
绝之命，乃睽睽相视，不少动乎其心，以为生财之道
宜如此。盖财生而心死焉久矣。以此仆于执事义田
及史君荒渰二事，心窃慕之。凡求余文者，多莫之与。
而此二文者，虽两君不以余委，而余固乐为之役也，
况其见求之殷乎？但笔力凡驽，不能发扬盛事，以风
厉世人，是可愧耳！虽然，闻方洲谓吾文胜钱公辅，此
或不敢虚让，执事眼中自当得之。但裴晋公奉酬皇
甫持正文价故事，不知执事如何为处耳。生平未尝
敢受润笔之资，聊书此，发吾丈一笑。